b'\n_START_ARTICLE_\nJula Molnar\n_START_SECTION_\n\xc5\xbdivljenje in delo\n_START_PARAGRAPH_\nJula Molnar se je rodila na Bledu kot prva izmed sedmih otrok o\xc4\x8detu Antonu Vovku starej\xc5\xa1emu. Imela je \xc5\xa1tiri brate in tri sestre. Njen o\xc4\x8de je bil prvi doma\xc4\x8din, ki je na tem obmo\xc4\x8dju za\xc4\x8del s turizmom. V njihovi ponudbi so bile son\xc4\x8dne in zra\xc4\x8dne kopeli, hi\xc5\xa1ice, ki niso imele zastekljenih oken, da je lahko sve\xc5\xbe zrak nemoteno prihajal notri, ter vodstva pri sprehodih v naravo. Za razliko od konkurence, \xc5\xa0vicarja Riklija jim je Anton Vovk dovolil neomejeno hrane in pija\xc4\x8de._NEWLINE_Jula je skupaj s sestrama Tilo in Maro nadaljevala tradicijo turizma v dru\xc5\xbeini. Kon\xc4\x8dala je me\xc5\xa1\xc4\x8dansko \xc5\xa1olo in se pri o\xc4\x8detu nau\xc4\x8dila strategij v turizmu. Ko se je osamosvojila, je vzela tvegano ban\xc4\x8dno posojilo in leta 1919 kupila stari hotel Luisenbad iz leta 1854. Poleg hotela je bil naravni vrelec s stalno temperaturo 22 stopinj Celzija. Za\xc4\x8dela je z obnovo, v bli\xc5\xbeini zgradila depandanse in kopali\xc5\xa1\xc4\x8de s kabinami. Nadaljevala je z gradnjo hotela, ki naj bi postal najbolj\xc5\xa1i dale\xc4\x8d naokoli. Dograjen je bil leta 1925, imenoval pa se je Toplice. To je bil prvi hotel z lastnim pokritim bazenom in \xc5\xa1e danes je to najbolj znani hotel na Bledu._NEWLINE_Po nastanku Kraljevine Srbov, Hrvatov in Slovencev je hotel Toplice postal prostor sre\xc4\x8danj najvi\xc5\xa1jih politikov, plemi\xc4\x8dev, diplomatov in drugih pomembnih osebnosti. V hotelu so imeli pomembne sestanke, med najpomembnej\xc5\xa1e pa sodijo trije sestanki Male antante (obrambna zveza Jugoslavije, \xc4\x8ce\xc5\xa1koslova\xc5\xa1ke in Romunije) in sestanki Balkanskega pakta, ko so podpisali Blejski sporazum. Leta 1932 je v hotel na svoje stro\xc5\xa1ke povabila \xc4\x8cehoslova\xc5\xa1ko hokejsko reprezentanco in organizirala hokejsko tekmo na zaledenelem blejskem jezeru s tedanjo Jugoslovansko reprezentanco._NEWLINE_Jula Molnar je bila finan\xc4\x8dno spretna in se je znala izkopati iz dolgov, \xc4\x8deprav ni bila iz\xc5\xa1olana finan\xc4\x8dnica. Bila je ena prvih slovenskih podjetnic, turizem na Gorenjskem je za\xc5\xbeivel po njeni zaslugi. Kot \xc5\xa1efinji vrhunskega hotela ji je koristilo znanje nem\xc5\xa1kega jezika. Znala se je pogovarjati tako z uglednimi kot s preprostimi gosti. Bila je dobra, skrbna in pravi\xc4\x8dna do vseh uslu\xc5\xbebencev, zato so jo imeli radi in jo spo\xc5\xa1tovali. \xc2\xbbSama nikoli ni ukazovala zgolj zato, da bi uveljavila svojo voljo in avtoriteto.\xc2\xab\xc2\xa0(Kramari\xc4\x8d, Ro\xc5\xbeman 2007: 257) Zgradila je prvo golf igri\xc5\xa1\xc4\x8de ob hotelu. V pritli\xc4\x8dju hotela so zgradili bazen s termalno vodo, imeli so tudi masa\xc5\xbeo, kopalnega mojstra in kuhinjo, ki je bila znana po odli\xc4\x8dni hrani._NEWLINE_Poro\xc4\x8dila se je z avstro-ogrskim oficirjem Alexandrom Molnarjem. Imela sta \xc5\xa1tiri otroke, ki so po drugi svetovni vojni od\xc5\xa1li po svetu in nih\xc4\x8de ni nadaljeval kariere v turizmu._NEWLINE_Med drugo svetovno vojno je bila v hotelu Toplice nem\xc5\xa1ka uprava. Tam je bil \xc5\xa1tab policije, vojske in \xc5\xbeandarmerije, uprava zapora v Begunjah ter urad za utrjevanje nem\xc5\xa1tva. V kuhinji hotela pa so ilegalno pripravljali pakete za internirane partizane._NEWLINE_Po vojni so hotel nacionalizirali in Jula se je morala izseliti. Naslednjih dvajset let se je selila po Bledu in \xc5\xbeivela v revnih stanovanjih. Izdelovala je lutke v narodnih no\xc5\xa1ah in jih je prodajala podjetju Dom v Ljubljani. Slovenske narodne no\xc5\xa1e je zbirala celo \xc5\xbeivljenje, vanje je obla\xc4\x8dila celo sorodstvo in skupaj so v njih pri\xc4\x8dakali in pozdravljali slavne osebnosti. _NEWLINE_Umrla je v hi\xc5\xa1i na Bledu, ki je bila v lasti njenega nekdanjega hotela.'